FI Euroopan unionin virallinen lehti CE 88/221

(2004/C 88 E/0226)

KIRJALLINEN KYSYMYS E-0789/04

esittäjä(t): Cristiana Muscardini (UEN), Sergio Berlato (UEN), Roberta Angelilli (UEN), Roberto Bigliardo (UEN), Antonio Mussa (UEN), Sebastiano Musumeci (UEN), Mauro Nobilia (UEN), Adriana Poli Bortone (UEN) ja Franz Turchi (UEN) komissiolle

(11. maaliskuuta 2004)

Aihe: Kansainvälinen piratismi viinialalla — Asetuksen (EY) N:o 753/2002 muuttaminen

Viinin hallintokomitea hyväksyi 10. helmikuuta 2004 pidetyssä äänestyksessä niukalla enemmistöllä uudelleen 27. tammikuuta 2004 pidetyn äänestyksen, jossa hyväksyttiin lausunto asetuksen (EY) N:o 753/2002 (1) ja erityisesti tiettyjen viinituotteiden kuvausta, nimitystä, tarjontamuotoa ja suojausta koskevan luvun muuttamisesta. Euroopan komissio hyväksyi äskettäin kyseisen lausunnon ja se julkaistiin Euroopan unionin virallisessa lehdessä (2). Uusi järjestelmä tulee voimaan 15. maaliskuuta 2004.

Komission asetuksella (EY) N:o 316/2004 (3), jolla muutetaan asetusta (EY) N:o 753/2002, vapautetaan italialaisten viinien 17 perinteisen merkinnän kansainvälinen käyttö. Merkintöjä voidaan siis käyttää 15. maaliskuuta 2004 alkaen yhteisön ulkopuolelta saatuihin viineihin, joskin tiettyjä perusteita pidetään tärkeinä, kuten sen osoittamista, että kyseistä mainintaa on käytetty aikaisemmin.

Enää ei ole kuitenkaan välttämätöntä, että sama merkintä olisi tunnustettu tai sitä olisi suojeltu kansallisella lainsäädännöllä, kuten aikaisemmassa sääntelyssä edellytettiin. Päätös merkitsee vapautta tai ainakin markkinoinnin helpottumista maailman viinimarkkinoilla, joilla merkitään perinteisiksi italialaisiksi viinit, joita ei kuitenkaan ole tuotettu Italiassa.

Näin ollen kysyn komissiolta:

— Eikö komissio katso, että ehdotettu uusi sääntely on ristiriidassa voimassa olevan merkitsemistä ja kuluttajan suojelua koskevan yhteisön lainsäädännön kanssa?

— Eikö komissio katso, että viinin etikettiin olisi ehdottomasti merkittävä viinin luonne, kypsymisaika sekä tietyllä tuotantomenetelmällä saavutettu laatu ja väri alueella, joka liittyy tiiviisti merkityn viinin historiaan ja kulttuuriin?

— Eikö komissio katso, että asetukseen (EY) N:o 316/2004 sisällytetyt asetuksen (EY) N:o 753/2002 muutokset ovat ristiriidassa maatalouden alan piratismin torjumisen tavoitteen kanssa, joka on olennainen osa WTO:n neuvotteluja rehellisen kaupan takaamiseksi ja perinteisten tuotteiden suojelemiseksi kansainvälisiltä jäljennöksiltä kaikkien maiden paikallisen kehityksen eduksi?

— Eikö komissio katso, että todennäköisesti eniten jäljennettävien tyypillisten elintarvikkeiden suojelun ankara sääntely olisi kuluttajan suojeluun tähtäävä avointen markkinoiden valinta, jolla on merkittävä vaikutus myös Euroopan talouteen ja työllisyyteen?

— Eikö komissio katso, että ehdotetulla uudella sääntelyllä ei loppujen lopuksi edistetä kansainvälistä piratismia viinialalla?

Franz Fischlerin komission puolesta antama vastaus

(28. huhtikuuta 2004)

Sen jälkeen kun asetus (EY) N:o 753/2002 (4) oli annettu tiedoksi Maailman kauppajärjestölle (WTO), useat kolmannet maat ovat esittäneet WTO:lle sitä koskevia huomautuksia ja ilmaisseet varaumia. Kolmannet maat katsoivat, että eräiden perinteisten merkintöjen yksinomainen suoja (B osa) on uusi teollis- ja tekijänoikeus, jonka unioni myöntää teollis- ja tekijänoikeuksien kauppaan liittyvistä näkökohdista tehdyn sopimuksen (TRIPS) mukaisesti ja joka on maantieteellisille merkinnöille jo myönnetyn suojan kaltainen.

Vastatakseen tiettyjen kolmansien maiden WTO:n Geneven kuulemistilaisuuksissa esittämiin väitteisiin komissio on antan ut asetuksen (EY) N:o 316/2004 (5), jolla muutetaan asetusta (EY) N:o 753/2002 ja jolla vahvistetaan uudet viinin päällysmerkintöjä koskevat uudet säännöt.

Komission hyväksymät muutokset asetukseen (EY) N:o 753/2002 eivät ole ristiriidassa yhteisön päällysmerkintöjä koskevien säännösten kanssa. On syytä palauttaa mieliin, että asetuksessa (EY) N:o 1493/1999 (6) ei viitata kahteen perinteisen merkintöjen tyyppiin (A osa ja B osa), kuten asetuksessa (EY) N:o 753/2002.

Kyseisillä muutoksilla ei pyritä vapauttamaan kansainvälisellä tasolla asetuksen (EY) N:o 753/2002 liitteessä III olevassa B osassa lueteltuja perinteisiä merkintöjä, vaan ainoastaan vahvistamaan nykyiset edellytykset, jotka ovat vastaavat kuin samassa liitteessä olevan A osan perinteisten merkintöjen käyttöä aiemmin koskeneet edellytykset.

Näihin edellytyksiin kuuluvat asetuksen (EY) N:o 316/2004 1 artiklan 10 kohdan, jolla muutetaan asetuksen (EY) N:o 753/2002 37 artiklan 1 kohdan e alakohtaa, mukaisesti seuraavat:

1. kolmannen maan on esitettävä komissiolle perusteltu hakemus ja toimitettava perinteisen merkinnän hyväksymistä tukevat tiedot;

2. perinteisen merkinnän on oltava tehty hakemuksen tehneen kolmannen maan virallisella kielellä ja sitä on pitänyt käyttää kyseisellä kielellä vähintään kymmenen vuoden ajan;

3. jos perinteisen merkinnän kieli ei ole virallinen kieli, sen käytöstä on säädettävä kyseessä olevan kolmannen maan lainsäädännössä; tällaista muun kielistä perinteistä merkintää on pitänyt käyttää keskeytyksettä vähintään 25 vuotta;

4. on noudatettava myös muita samassa asetuksessa säädettyjä, merkintään liittyviä kriteereitä (erityisyys, erottuvuus) ja estettävä harhaanjohtamisen mahdollisuus.

On syytä tarkentaa, että sekä jäsenvaltiot että kolmannet maat saavat itse päättää, ilmoittavatko ne päällysmerkinnässä tuotteen luokitusta, väriä tai valmistusmenetelmää koskevat tiedot. Kyseiset tiedot voi ilmoittaa, jos käyttöedellytykset noudattavat viinintuottajiin sovellettavia sääntöjä, joihin kuuluvat myös ammattijärjestöjen säännöt.

Kaiken edellä mainitun perusteella komissio on päätynyt siihen, että asetuksen (EY) N:o 753/2002 muutos on kuluttajansuojelulainsäädännön mukaista ja että se ei edistä kansainvälistä piratismia ja jäljitelmiä.

(1) EYVL L 118, 4.5.2002, s. 1.

(2) EUVL L 55, 24.2.2004.

(3) EUVL L 55, 24.2.2004, s. 16.

(4) Komission asetus (EY) N:o 753/2002, annettu 29 päivänä huhtikuuta 2002, neuvoston asetuksen (EY) N:o 1493/1999 soveltamista koskevista eräistä yksityiskohtaisista säännöistä tiettyjen viinituotteiden kuvauksen, nimityksen, tarjontamuodon ja suojauksen osalta, EYVL L 118, 4.5.2002.

(5) Komission asetus (EY) N:o 316/2004, annettu 20 päivänä helmikuuta 2004, EUVL L 55, 24.2.2004.

(6) Neuvoston asetus (EY) N:o 1493/1999 viinin yhteisestä markkinajärjestelystä, EYVL L 179, 14.7.1999.